Document ID: 31985R3781

Padomes Regula (EEK) Nr. 3781/85
(1985. gada 31. decembris),
ar ko paredz pasākumus, kuri veicami attiecībā uz uzņēmējiem, kas neievēro dažus ar zveju saistītus noteikumus Spānijas un Portugāles iestāšanās aktā
EIROPAS KOPIENU PADOME,
ņemot vērā Spānijas un Portugāles iestāšanās aktu un jo īpaši tā 163. panta 3. punktu, 164. panta 2. punktu, 165. panta 8. punktu, 349. panta 5. punktu, 351. panta 5. punktu un 352. panta 9. punktu,
ņemot vērā Komisijas priekšlikumu,
tā kā, lai nodrošinātu Iestāšanās aktā noteikto jūras ūdeņu un resursu pieejamības normu ievērošanu, jāpieņem noteikumi, saskaņā ar kuriem dalībvalstis uz zināmu laiku aizliedz zvejot uzņēmējiem, kas neievēro šīs normas, kuras papildina Padomes 1982. gada 29. jūnija Regulu (EEK) Nr. 2057/82, ar ko ievieš noteiktus kontroles pasākumus zvejai, kuru veic dalībvalstu kuģi [1], kurā jaunākie grozījumi izdarīti ar Regulu (EEK) Nr. 3723/85 [2];
tā kā, ievērojot Iestāšanās akta 164. panta 2. punktu, specializētai zvejai, ko Spānijas suverenitātei vai jurisdikcijai pakļautajos ūdeņos veic kuģi, kas kuģo ar kādu no tagadējo dalībvalstu karogiem, jābūt saskaņā ar tām pašām pieejamības un kontroles procedūrām, kas noteiktas Spānijas kuģiem, kuriem atļauts zvejot tagadējo dalībvalstu zvejas zonā; tā kā sakarā ar citiem zvejas veidiem, ko veic saskaņā ar Iestāšanās akta 164. panta 1. punktu, attiecīgiem kuģiem ir lietderīgi piemērot kārtību, kas līdzinās tai, ko piemēro kuģiem, kas peld ar Spānijas karogu un veic nespecializētu zveju tagadējo dalībvalstu suverenitātei vai jurisdikcijai pakļautajos ūdeņos;
tā kā būtu jāparedz vajadzīgo īstenošanas noteikumu pieņemšana saskaņā ar 14. pantu Padomes 1983. gada 25. janvāra Regulā (EEK) Nr. 170/83, ar ko ievieš zvejas resursu saglabāšanas un apsaimniekošanas sistēmu Kopienā [3];
tā kā, ievērojot Spānijas un Portugāles Iestāšanās līguma 2. panta 3. punktu, pirms to iestāšanās Eiropas Kopienu iestādes var vienoties par Iestāšanās akta 163., 164., 165., 349., 351. un 352. pantā minētajiem pasākumiem, kas stājas spēkā iestāšanās dienā,
IR PIEŅĒMUSI ŠO REGULU.
1. pants
Šajā regulā izklāsta pasākumus, kas paredzēti, lai nodrošinātu Iestāšanās akta 163., 164., 165., 349., 351. un 352. pantā ietverto jūras ūdeņu un resursu pieejamības noteikumu izpildi zvejas kuģiem, kas kuģo ar dalībvalsts karogu vai ir reģistrēti kādā no dalībvalstīm.
2. pants
1. Dalībvalstu kompetentās iestādes tūlīt ziņo Komisijai un karoga dalībvalstij vai reģistrācijas dalībvalstij, turpmāk - "dalībvalsts", par visiem 1. pantā minēto normu pārkāpumiem, norādot attiecīgā kuģa nosaukumu un pazīšanas zīmes, kapteiņa, īpašnieka un, attiecīgā gadījumā, arī fraktētāja vārdu, pārkāpuma apstākļus, kā arī veiktos kriminālprocesuālos, administratīvos vai citus pasākumus un jebkuru tiesas nolēmumu saistībā ar šo pārkāpumu.
2. Pamatojoties uz pasludināto tiesas lēmumu vai citos gadījumos uz 1. punktā minēto noteikumu reģistrētu pārkāpumu, dalībvalsts turpmāk nedrīkst saskaņā ar 3. un 4. pantā paredzētajiem nosacījumiem iekļaut attiecīgo kuģi periodisko sarakstu uzmetumā, ko tā iesniedz Komisijai.
3. pants
1. Ievērojot 2. punktu, dalībvalsts turpmāk nedrīkst četru mēnešu laikā iekļaut periodiskā saraksta uzmetumā kuģi, kam reģistrēts pārkāpums saskaņā ar 2. panta 2. punktu; šo laiku var pagarināt līdz divpadsmit mēnešiem, ja atkārtoti novēro pārkāpumu.
2. Veicot Iestāšanās akta 160., 164., 349. un 351. pantā minēto specializēto zveju, kā arī zvejojot garspuru tunzivis, zobenzivis, zilās haizivis un jūras plaužus, kā norādīts minētā akta 165. un 352. pantā, iekļaušanas aizlieguma laiks ilgst divus mēnešus, un to var pagarināt līdz četriem mēnešiem, ja atkārtoti novēro pārkāpumu.
4. pants
1. Ja, ievērojot 2. panta 2. punktu, konstatē, ka kuģis zvejo bez atļaujas, karoga dalībvalsts to nedrīkst turpmāk iekļaut periodiskā saraksta uzmetumā:
a) četru mēnešu laikā specializētās zvejas gadījumā, kas minēta Iestāšanās akta 160., 164., 165., 349. un 351. pantā, kā arī zvejojot garspuru tunzivis, zobenzivis, zilās haizivis un jūras plaužus, kā norādīts minētā akta 165. un 352. pantā; šo laiku var pagarināt līdz sešiem mēnešiem, ja atkārtoti novēro pārkāpumu;
b) astoņu mēnešu laikā, veicot cita veida zveju, nevis to, kas minēta a) apakšpunktā; šo laiku var pagarināt līdz astoņpadsmit mēnešiem, ja atkārtoti novēro pārkāpumu.
2. Tomēr tā vietā, lai veiktu 1. punktā paredzētos pasākumus, dalībvalsts tajā pašā laika posmā var atteikties iekļaut periodiskā saraksta uzmetumā citu pirmā kuģa īpašnieka vai fraktētāja kuģi, kas pēc pārkāpuma ietverts periodiskajā sarakstā.
5. pants
Sīki izstrādātus noteikumus šīs regulas piemērošanai pieņem saskaņā ar Regulas (EEK) Nr. 170/83 14. pantā izklāstīto kārtību.
6. pants
Šī regula stājas spēkā 1986. gada 1. janvārī pēc tam, kad stājies spēkā Spānijas un Portugāles Iestāšanās līgums.
Šī regula uzliek saistības kopumā un ir tieši piemērojama visās dalībvalstīs.
Briselē, 1985. gada 31. decembrī

Labels: 8
18
15
6